CELEX: 62011CN0281
Language: sl
Date: 2011-06-06 00:00:00
Title: Zadeva C-281/11: Tožba, vložena 6. junija 2011 – Evropska komisija proti Republiki Poljski

27.8.2011   
            
            
               SL
            
            
               Uradni list Evropske unije
            
            
               C 252/15
            
         Tožba, vložena 6. junija 2011 – Evropska komisija proti Republiki Poljski
   (Zadeva C-281/11)
   2011/C 252/29
   Jezik postopka: poljščina
   
      Stranki
   
   
      Tožeča stranka: Evropska komisija (zastopnika: L. Pignataro-Nolin in M. Owsiany-Hornung, zastopnika)
   
      Tožena stranka: Republika Poljska
   
      Predloga tožeče stranke
   
   
               —
            
            
               Ugotovi naj se, da Republika Poljska s tem, da ni prenesla ali je nepravilno prenesla določbe členov 2(a), (b), (d), (e) in (f), 3(3), 4(3), od 6 do 8, 9(1) in (2)(a), 10(3) in (4), 18(1), drugi pododstavek, (3) in (4) Direktive 2009/41/ES Evropskega parlamenta in Sveta o uporabi gensko spremenjenih mikroorganizmov v zaprtih sistemih ter del A, četrta alinea, del B, prva alinea, in del C, prva alinea, Priloge V k tej direktivi, ni izpolnila obveznosti iz te direktive;
            
         
               —
            
            
               Republiki Poljski naj se naloži plačilo stroškov.
            
         
      Tožbeni razlogi in bistvene trditve
   
   Komisija Republiki Poljski očita, da ni pravilno prenesla opredelitve pojmov „mikroorganizem“, „gensko spremenjen mikroorganizem“, „nesreča“ in „uporabnik“ iz členov 2(a), (b), (d) in (e) Direktive 2009/41/ES v poljsko zakonodajo. Po mnenju Komisije pomeni kršitev tudi to, da poljska zakonodaja ne vsebuje opredelitve pojma „prijava“ iz člena 2(f) te direktive.
   Komisija poleg tega trdi, da členi 3(3), od 6 do 8, 9(1) in (2)(a) ter 18(1), drugi pododstavek, (3) in (4) Direktive 2009/41/ES ter določbe dela B, prva alinea, in dela C, prva alinea, Priloge V k tej direktivi niso bili preneseni v poljsko zakonodajo.
   Komisija meni, da je prenos člena 4(3) Direktive 2009/41/ES neustrezen, saj v skladu s poljskim pravom prvi razred obsega samo dejavnosti brez tveganja, medtem ko Direktiva vanj vključuje tudi dejavnosti z zanemarljivim tveganjem.
   Komisija Republiki Poljski očita tudi nepravilen prenos člena 10(3) Direktive 2009/41/ES, ker je omejila možnost določitve dodatnih pogojev za predlagano uporabo gensko spremenjenih mikroorganizmov v zaprtem sistemu le na primere, ko je to potrebno zaradi varovanja zdravja oseb ali varstva okolja, medtem ko člen 10(3) take omejitve ne vsebuje.
   Komisija poleg tega meni, da člen 10(4) Direktive 2009/41 ni bil pravilno prenesen v poljsko zakonodajo, ker ta določa tridesetdnevni rok, ki v direktivi ni določen.
   Nazadnje Komisija navaja, da poljski organi niso v celoti prenesli dela A, četrta alinea, Priloge V k Direktivi 2009/41.